REGULAMENTUL (CE) NR. 451/2009 AL COMISIEI
din 29 mai 2009
de modificare a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
întrucât:
(1)
Termenele limită pentru plata ajutoarelor către beneficiari stabilite în legislația agricolă comunitară trebuie respectate de statele membre. Articolul 16 din Regulamentul (CE) nr. 1290/2005 prevede că orice depășire a acestor termene de plată de către agențiile de plăți determină neeligibilitatea plăților pentru finanțare din fondurile comunitare, cu excepția cazurilor, în condiții și limite determinate, în conformitate cu principiul proporționalității.
(2)
În conformitate cu articolul 9 din Regulamentul (CE) nr. 883/2006 al Comisiei (2) atunci când cheltuielile efectuate cu întârziere reprezintă până la 4 % din cheltuielile efectuate cu respectarea termenelor stabilite, nu se efectuează nicio reducere.
(3)
La reuniunea Comitetului special pentru agricultură din 6 octombrie 2008 (3), Comisia a prezentat o declarație privind creșterea de la 4 % la 5 % a pragului prevăzut la articolul 9 din Regulamentul (CE) nr. 883/2006. Este, prin urmare, oportun ca acest prag să crească pentru plățile eligibile efectuate cu întârziere. Noul prag ar trebui să se aplice atunci când termenul de plată expiră după 15 octombrie 2009.
(4)
La articolul 8 alineatul (1) din Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (4), se prevede că totalul sumelor nete reprezentând plățile directe acordate într-un stat membru pentru un an calendaristic după aplicarea modulării și a modulării voluntare și fără a aduce atingere disciplinei financiare cu excepția plăților directe acordate în temeiul Regulamentelor (CE) nr. 247/2006 (5) și (CE) nr. 1405/2006 (6) ale Consiliului nu trebuie să fie mai mare decât plafoanele prevăzute în anexa IV la Regulamentul (CE) nr. 73/2009. Pentru asigurarea disciplinei financiare ar trebui prevăzute dispoziții speciale pentru ca nerespectarea termenelor de plată să nu ducă la cheltuieli totale aferente plăților directe care să depășească acele praguri în exercițiul financiar respectiv.
(5)
Pe lângă aceasta, în conformitate cu practica actuală și pentru a garanta transparența, ar trebui clarificate mai bine anumite dispoziții.
(6)
Prin urmare, Regulamentul (CE) nr. 883/2006 trebuie modificat în consecință.
(7)
În cazul veniturilor primite și al cheltuielilor efectuate de către statele membre pentru anul 2010 și pentru exercițiile financiare următoare, modificările ar trebui să se aplice începând cu 16 octombrie 2009.
(8)
Măsurile prevăzute de prezentul regulament sunt în conformitate cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 883/2006 se modifică după cum urmează:
1.
Articolul 9 se modifică după cum urmează:
(a)
alineatul (1) se înlocuiește cu următorul text:
„(1) Cheltuielile efectuate după expirarea termenelor de plată sunt eligibile pentru finanțare comunitară, iar plățile lunare se reduc după cum urmează:
(a)
atunci când cheltuielile efectuate după expirarea termenelor limită reprezintă până la 4 % din cheltuielile efectuate înainte de expirarea termenelor limită, nu se efectuează nicio reducere;
(b)
peste pragul de 4 %, toate cheltuielile suplimentare efectuate cu întârziere se reduc în conformitate cu următoarele norme:
-
pentru cheltuieli efectuate în prima lună următoare lunii în care a expirat termenul de plată, cheltuielile se reduc cu 10 %;
-
pentru cheltuieli efectuate în a doua lună următoare lunii în care a expirat termenul de plată, cheltuielile se reduc cu 25 %;
-
pentru cheltuieli efectuate în a treia lună următoare lunii în care a expirat termenul de plată, cheltuielile se reduc cu 45 %;
-
pentru cheltuieli efectuate în a patra lună următoare lunii în care a expirat termenul de plată, cheltuielile se reduc cu 70 %;
-
pentru cheltuieli efectuate mai târziu decât în a patra lună următoare lunii în care a expirat termenul de plată, cheltuielile se reduc cu 100 %;
(c)
pragul de 4 % prevăzut la alineatul (1) literele (a) și (b) este de 5 % pentru plăți cu termene de expirare după 15 octombrie 2009.”;
(b)
alineatul (2) se înlocuiește cu următorul text:
„(2) Prin derogare de la alineatul (1), în cazul plăților directe care se încadrează în plafonul net prevăzut la articolul 8 alineatul (1) din Regulamentul (CE) nr. 73/2009 al Consiliului (7) se aplică următoarele condiții:
(a)
atunci când pragul prevăzut la alineatul (1) litera (a) nu a fost utilizat integral pentru plăți efectuate cel târziu la 15 octombrie în anul N + 1, iar partea rămasă din acest prag depășește 2 %, această parte rămasă se reduce la 2 %;
(b)
suma plăților directe efectuate într-un exercițiu financiar Y, altele decât plățile efectuate în conformitate cu Regulamentul (CE) nr. 247/2006 al Consiliului (8) și cu Regulamentul (CE) nr. 1405/2006 al Consiliului (9), este eligibilă pentru finanțare comunitară numai până la suma totală netă reprezentând plățile directe stabilite în ceea ce privește anul calendaristic Y - 1 în conformitate cu articolul 8 alineatul (1) din Regulamentul (CE) nr. 73/2009 corectată, dacă este cazul, prin ajustarea prevăzută la articolul 11 din regulamentul menționat;
(c)
cheltuielile care depășesc limitele prevăzute la litera (a) sau la litera (b) se reduc cu 100 %.
În cazul statelor membre pentru care nu a fost stabilit un plafon net în conformitate cu articolul 8 alineatul (1) din Regulamentul (CE) nr. 73/2009, plafonul net prevăzut la primul paragraf se înlocuiește cu suma plafoanelor individuale pentru plățile directe pentru statul membru respectiv.
(c)
la alineatul (3), paragraful al doilea se înlocuiește cu următorul text:
„Cu toate acestea, primul paragraf nu se aplică în cazul cheltuielilor care depășesc limita prevăzută la alineatul (2) litera (b).”
2.
La articolul 19, alineatul (4) se înlocuiește cu următorul text:
„(4) Sumele reținute în conformitate cu articolele 3 și 4 din Regulamentul (CE) nr. 1259/1999 sau cu articolul 1 din Regulamentul (CE) nr. 1655/2004, precum și dobânzile pe care le-ar putea genera care nu au fost plătite în conformitate cu articolul 1 din Regulamentul (CE) nr. 963/2001 al Comisiei (10) sau cu articolul 3 alineatul (1) din Regulamentul (CE) nr. 1655/2004 sunt creditate către FEGA odată cu cheltuielile pentru luna octombrie a exercițiului financiar respectiv. Dacă este cazul, cursul de schimb care trebuie utilizat este cel prevăzut la articolul 7 alineatul (2) din prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 16 octombrie 2009 în ceea ce privește anul 2010 și următoarele exerciții financiare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 mai 2009.